Skool rou ná skoolhoof se doodDr. Johan Kruger is al sedert 2006 aan stuur van sake as Kruinsig se skoolhoof [Foto: Verskaf] Thora du Plessis, adjunkhoof van Laerskool Kruinsig, sê Kruger het sowat drie weke gelede Covid-19 opgedoen. Hy is in die Life Springs Parkland-hospitaal opgeneem. “Dit was aanvanklik ’n gesukkel om ’n bed vir hom in ’n hospitaal te kry. Hy is toe eindelik in ’n gewone saal in die Life Springs Parkland-hospitaal opgeneem, maar is verlede week na die intensiewe sorgeenheid (ICU) oorgeplaas weens inflammasie op sy longe,” vertel Du Plessis. ’n Paar dae voor sy dood het Kruger se toestand verbeter, maar toe beleef hy Maandag ’n terugslag. “Ons het vanoggend omstreeks 09:00 ’n boodskap ontvang dat Kruger se toestand deur die nag versleg het. Hy was op ’n ventilator en onder sedasie geplaas. Ons is ’n halfuur daarna in kennis gestel dat hy oorlede is.” Kruger sou op 2 Augustus 55 jaar oud geword het. Hy is al sedert 2006 aan stuur van sake as Kruinsig se skoolhoof. Du Plessis sê Kruger se skielike heengaan voel onwerklik en hy laat ’n groot leemte onder die Kruinies. “Hy het soveel kennis en onderwyservaring gehad. Hy was welbekend in die onderwyskringe. Daar is nou baie groot skoene om vol te staan.” Volgens Du Plessis was hy bekend vir sy oopdeurbeleid – sodat enige ouer, kind of onderwyser met vrymoedigheid enige tyd van die dag by hom ’n draai kon maak. “Hy het die leerders altyd eerste gestel en was baie geliefd onder hulle. Hy het talle se lewens aangeraak en diep spore getrap met sy passie en liefde vir onderwys, die skool en kinders.” Du Plessis sê Kruger was ook altyd positief en het die skerpste humorsin gehad. Die laaste projek wat Kruger voor sy dood aangepak het, was die nuwe gr. R-sentrum wat die skool laat oprig het. Die bouers sou volgende Maandag die gebou amptelik aan die skool oorhandig het. “Dit was een van sy groot drome wat nou realiteit geword het.” Leerders, onderwysers en ouers het Woensdagmiddag blomme en briewe teen die skool se heinings ter herinnering aan Kruger geplaas [Foto: Verskaf] Lydia Swarts, ouer van Lyton Swarts, ŉ gr. 6-leerder aan Laerskool Kruinsig, sê Kruger het baie deernis vir die kinders en ’n groot passie vir onderwys gehad. “Hy was maklik toeganklik en jy kon met vrymoedigheid met hom oor iets praat,” vertel Swarts. Lyton sê Kruger was hulle held. “Die kinders wou net altyd om hom wees,” vertel hy. Kruger word oorleef deur sy vrou, Mariette, en twee kinders, Ané (22) en Johan (20). Ané en Johan volg hul pa se voetspore en studeer tans om onderwysers te word.